በወቅቱ የቀይ መስቀል ተመዝግቤ አባል በመኖሬ፤ ግድያ ሲበዛ ከቄይ መስቀል መ/ቤት ሠራተኞች ጋር አብሬያቸው ተረዳድተን፤ ሬሳዎችን መቅበር ጀመርን። የወደቁትን ሬሳዎች በቀይ መስቀል ጥቁር ብርድልብስ እየጠቀለልን ወደ ቀይ መስቀል “ቶዮታ” መኪና ጭነን በመቆለል ‘ሚካኤል ቤተክርስትያን” ባቢሌ መውጫ መንገድ አለ፤ እዛው በስተጀርባ የድሮ መቃብር አለ። እዛው ላይም አንድ ትልቅ ሰፊ የመቃብር ጉድጓድ አለ፤እዛው ነው የምንጨምራቸው። ሰፊ ጉድጓድ አለ ሲባል የነበረው ጉድጓዱን ያየሁት ለመጀመሪያ ጊዜ ያኔ ነው። አሁንም ምልክት አለው፡ ሬሳቸውን እዛው ውስጥ ነው የምንጨምረው። በአንድ ግማሽ ቀን ውስጥ በከተማው የለቀምናቸው 72 ሬሳዎች እዛው ጉድጓድ ቀብረናል። እኔ እራሴ ሬሳዎቹን ከቀበሩት መካካል አንዱ ነኝ። ጅብ በልቷቸው የተበላሹም እየለቀምን ቀብረናል።
